Forcimi i rregullave për vizat, po pengon programet e shkëmbimit Fulbright
Disa kritikë shtrojnë pyetjen nëse Shtetet e Bashkuara po kultivojnë një mendësi kështjelle
9 prilli shënon 100 vjetorin e lindjes së ish-Senatorit amerikan J.William Fulbright, që ishte mbrojtës i fortë i mirëkuptimit ndërkombëtar dhe krijoi një program shkëmbimesh studimore që themeloi bursat aq të njohura Fulbright. Por tani thuajse 60 vjet pas themelimit të programit, disa njerëz po shprehin mendimin se Shtetet e Bashkuara nuk janë më aq të hapura ndaj studiuesve të huaj. Pas sulmeve terroriste të 11 shtatorit, Shtetet e Bashkuara i bënë më të rrepta kërkesat për viza për studentët, pedagogët dhe studiuesit ndërkombëtarë. Pas masave më të rrepta të sigurisë dhe rasteve tashmë të njohura të profesorëve të huaj, të cilëve nuk u janë dhënë, ose u janë hequr vizat, disa kritikë filluan të shtrojnë pyetjen nëse Shtetet e Bashkuara po kultivojnë një mendësi kështjelle. Victor Johnson është drejtor i politikës publike për NAFSA-n: Shoqata për Arsimtarët Ndërkombëtarë. Por jo gjithshkush ka këtë përshtypje. Profesorja Pek Koon Heng e cila ka pasaportë malajziane, është pedagoge e studimeve aziatike në Universitetin Amerikan në Washington DC. Ajo thotë se të punosh në një qytet ku demokracia dhe të drejtat e njeriut diskutohen si nga qeveria amerikane, ashtu edhe brenda auditorit të saj e bën edhe më interesante studimin e çështjeve ndërkombëtare. Analistët thonë se studentët e huaj vazhdojnë të jenë një pjesë jetike e arsimit universitar në Amerikë. Në vitin 2003, mbi 84 mijë studiues ndërkombëtarë punonin në universitetet amerikane. Dhe numri i studiuesve ndërkombëtarë që vijnë në Shtetet e Bashkuara ka rënë me më pak se 2 mijë që nga 11 shtatori 2001. Pjesërisht kjo rënie nuk ka të bëjë me shtimin e kufizimeve për vizat: Kina dhe Koreja e Jugut janë vendet me rënien më të madhe. Sistemet e tyre universitare po zgjerohen dhe këto vende kanë nevojë vetë për studiuesit e tyre. Allan Goodman është President i Institutit të Arsimit Ndërkombëtar dhe administron programin Fulbright për Departamentin e Shtetit. Ndërsa Victor Johnson thotë se imazhi i Shteteve të Bashkuara mund të dëmtohet nga ideja se studiuesit e huaj nuk janë të mirëpritur. Organizata NAFSA po i kërkon qeverisë amerikane që të bëjë më efektiv procesin e kontrollit të sigurisë, t’u japë udhëzime më të qarta zyrave konsullore amerikane, të punësojë më shumë njerëz në këto zyra dhe ta bëjë më transparent të gjithë procesin. Qeveria amerikane ka bërë disa përmirësime në këtë drejtim, por ato ende nuk po ndihen jashtë vendit.